钦定古今图书集成/明伦汇编/宫闱典/第036卷 > 宣帝陈皇后
## 钦定古今图书集成/明伦汇编/宫闱典/第036卷 > 宣帝陈皇后

按《周书后妃传》：宣帝陈皇后，名月仪，自云颍川人，大
将军山提第八女也。大象元年六月，以选入宫，拜为
德妃。月馀，立为天左皇后。二年二月，改天左大皇后。
册曰：“咨尔仪范柔闲，操履凝洁。淑问彰于远近，令则
冠于宫闱。是用申彼宠章，加兹徽号。尔其复礼问诗，
披图顾史，永隆嘉命，可不慎欤。”三月又诏曰：“正内之
重，风化之基，嘉耦之制，代多殊典。轩喾继轨，次妃并
四，虞舜受命，厥娶犹三，礼非相袭，随时不无。朕祗承
宝图，载弘徽号，自我改作，超革先古。曰‘天元居极，五
帝所以仰崇；王者称尊，列后于焉上俪。且坤仪比德，
土数惟五，既缛恒典，宜取斯仪。四太皇后外，可增置
天中大皇后一人。天中大皇后爰主粢盛，徽音日跻，
肇建嘉名，宜膺显册’。”于是以后为天中大皇后。帝崩，
后出家为尼，改名华光。后父山提，本高氏之隶，仕齐，
官至特进、开府、东兖州刺史、谢阳王。高祖平齐，拜大
将军，封浙阳郡公。大象元年，以后父超授上柱国，进
封鄅国公，除大宗伯。